Aeroportul Frankfurt Main

Aeroportul Internațional Frankfurt (în germană: Flughafen Frankfurt am Main, Cod IATA: FRA) este principalul aeroport german; este situat în zona orașului Frankfurt pe Main. Este considerat a fi al doilea ca volum al activităților din Europa, depinzând de sursa de informații. Traficul de pasageri în 2003 era 48.351.664, locul doi în Europa după Aeroportul Internațional Heathrow din Londra (63.487.136), și la egalitate cu Aeroportul Internațional Charles de Gaulle din Paris (48.220.436). Aeroportul este administrat de compania Fraport AG (acronim de la Frankfurt Airport Aktiengesellschaft - societate pe acțiuni).

Este aeroportul legat direct cu cele mai multe destinații internaționale la nivel mondial. Este folosit drept aeroport-mamă („hub”) de către compania aeriană germană Lufthansa, care este una din cele mai mari companii aeriene din lume, luată după numărul pasagerilor internaționali.

Există zboruri directe zilnice spre destinații ca București și Chișinău.

Aeroportul este legat de o gară pentru trenuri de pasageri de distanțe lungi numită Frankfurt (Main) Flughafen Fernbahnhof.

Cronologie  
 1930: Magistratura (parlamentul) Frankfurtului decide construirea aeroportului (Hitler a venit la putere abia în 1933)
 1936: Inaugurarea oficială sub numele Flug- und Luftschiffhafen Rhein-Main
 1939: Aeroportul e subordonat forțelor aeriene Luftwaffe, care interzic zborurile internaționale
 1945: Trupele de uscat americane US Army cuceresc aeroportul și repun în funcțiune o pistă
 1947: Întemeierea societății pe acțiuni Verkehrsaktiengesellschaft Rhein-Main (VAG)
 1948: Zboruri de ajutorare a populației Berlinului în timpul blocadei Berlinului
 1949: darea în funcțiune a celei de-a doua piste
 1954: VAG este redenumită Flughafen Frankfurt/Main AG (FAG)
 1958: Inaugurarea Terminalului „Ost” (Est)
 1970: Inaugurarea celei mai mari hale de întreținere a avioanelor din lume (hala V)
 1972: Deschiderea terminalului „Mitte” (de mijloc)
 1984: Inaugurarea pistei de decolări „West” (Vest)
 1994: Inaugurarea Terminalului 2 și a trenulețului fără conductor „Sky Line” între terminale
 1999: Inaugurarea gării de trenuri de lungi distanțe „Frankfurt/Main Flughafen Fernbahnhof”
 2001: FAG emite acțiuni și se transformă în „Fraport AG Frankfurt Airport Services Worldwide” (Fraport)
 2005: US Air Force își închide baza Rhein-Main Air Base; teritoriul ei se reîntoarce sub control german și devine parte din aeroportul Frankfurt
 La sfârșitul anului 2007 guvernul landului federal german Hessa a hotărât extinderea aeroportului în cadrul unui proiect uriaș în care se vor investi 4 miliarde de euro pentru construirea următoarelor obiective:
 pistă nr. 4 pentru aterizări - la nord-vestul actualului aeroport, și legată de el prin 2 poduri speciale pentru avioane, fiecare din ele traversând autostrada și linia ferată. În imaginea alăturată în partea din dreapta sus. Lucrările pregătitoare (defrișări ș.a.) au început în ianuarie 2009; construcția propriu-zisă a pistei a început la 8 mai 2009. Pista de aterizări a fost dată în folosință la 21 oct 2011.
 „Gate A 0” pentru avioanele de foarte mare capacitate ale companiei de zbor Lufthansa, de ex. Airbus A380
 centrul de afaceri „AirRail Center”, între timp redenumit „Squaire” (cuvânt artificial compus din cuvintele engleze square și air), prin supraetajarea actualei gări de mari distanțe - construcție dată în folosință în februarie 2011.
 cartierul de locuințe și birouri „Gateway Gardens” - în imediata apropiere a aeroportului
 clădirea anexă „CD-Riegel” pentru deservirea avioanelor de foarte mare capacitate
 hale de întreținere a avioanelor de foarte mare capacitate de tip Airbus
 Terminalul 3, cu o capacitate de 25 milioane pasageri pe an (2015).
 2009: Începe construcția pistei de aterizări „Nordwest” (Nord-Vest) de 2.800 m lungime, precum și a Terminalului „A-Plus”
 2011: Inaugurarea pistei de aterizări „Nordwest”

Traficul de pasageri

Destinații

Legături de transport terestru 

 În anul 2002 s-a construit chiar lângă aeroport și o gară de pasageri pentru trenurile de mari distanțe (Frankfurt (Main) Flughafen Fernbahnhof), în special pentru trenurile de mare viteză ICE care fac legătura cu alte mari orașe, germane și europene. Astfel, cei care locuiesc mai departe, dar zboară din Frankfurt pe rute intercontinentale, nu mai trebuie să ia întâi un avion până la Frankfurt, ci pot să se deplaseze spre aeroport și cu trenuri rapide.
 În imediată vecinătate cu aeroportul Frankfurt se află și intersecția Autobahnurilor A3 și A5, una din cele mai mari intersecții de circulație rutieră din Germania.

Referințe

Legături externe 

    

Frankfurt,Aeroport Internațional
Clădiri și structuri din Frankfurt